Up-457/04
Natisni
Opravilna št.:
Up-457/04
Datum odločitve:
20. 9. 2004
ECLI:
ECLI:SI:USRS:2004:Up.457.04
Akt:
Ustavna pritožba A. A. A. zoper sklep Okrožnega sodišča v Ljubljani št. P 675/2003-IV z dne 6. 4. 2004
Izrek:
Ustavna pritožba A. A. A. zoper sklep Okrožnega sodišča v Ljubljani št. P 675/2003-IV z dne 6. 4. 2004 se zavrže.
Evidenčni stavek:
Ker ni podana procesna predpostavka izčrpanosti pravnih sredstev in ker niso izpolnjeni pogoji za predčasno obravnavo ustavne pritožbe, je Ustavno sodišče ustavno pritožbo zavrglo.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.

1.4.52.5 - Ustavno sodstvo - Postopek - Procesne predpostavke v postopku ustavne pritožbe - Izjemno odločanje pred izčrpanjem pravnih sredstev.

1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
29. 6. 2004
Vrsta odločitve:
sklep
Vrsta rešitve:
zavrženje
Dokument:
US23878
Up-457/04-7
20. 9. 2004
S K L E P
Ustavno sodišče je v postopku za preizkus ustavne pritožbe A. A. A. iz Ž. na seji senata dne 2. septembra 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. A. zoper sklep Okrožnega sodišča v Ljubljani št. P 675/2003-IV z dne 6. 4. 2004 se zavrže.
Obrazložitev
1. Pritožnica je dne 29. 6. 2004 vložila "ustavno pritožbo zoper kršenje človekovih pravic". V svoji vlogi izraža nestrinjanje z odločitvijo sodišča, ki je v pravdnem postopku izdalo začasno odredbo, s katero je do pravnomočne rešitve spora mladoletnega sina zaupalo v varstvo in vzgojo očetu.
Poleg tega pritožnica opozarja na grobo ravnanje pristojnih organov (policistov in sodne izvršiteljice), ki so dne 22. 6. 2004 sodelovali pri prisilni izvršitvi izdane začasne odredbe.
2. Glede na vsebino ustavne pritožbe in glede na priložene listine je Ustavno sodišče štelo, da pritožnica vlaga ustavno pritožbo zoper sklep Okrožnega sodišča v Ljubljani št. P 675/2003-IV z dne 6. 4. 2004, s katerim je bil zavrnjen pritožničin ugovor zoper izdano začasno odredbo. Po prvem odstavku 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa redna in izredna pravna sredstva. Kolikor pritožničine navedbe pomenijo predlog za predčasno obravnavo ustavne pritožbe, je treba pojasniti, da lahko Ustavno sodišče po določbi drugega odstavka 51. člena ZUstS izjemoma odloča o ustavni pritožbi že pred izčrpanjem izrednih pravnih sredstev, v nobenem primeru - niti v izjemnih primerih - pa ne more odločati pred izčrpanjem rednih pravnih sredstev. Zoper sklep sodišča prve stopnje je pritožnica vložila pritožbo (ki jo je tudi priložila ustavni pritožbi), vendar Višje sodišče o njej še ni odločilo. Ker ni podana procesna predpostavka izčrpanosti pravnih sredstev in ker niso izpolnjeni pogoji za predčasno obravnavo ustavne pritožbe, je Ustavno sodišče ustavno pritožbo zavrglo.
3. Glede na to, da pritožnica v svoji vlogi posebej opozarja na grobo ravnanje organov, ki so prisilno izvršili začasno odredbo, ter v svojem in otrokovem imenu predlaga, naj Ustavno sodišče obsodi tako nasilje, Ustavno sodišče pojasnjuje, da o zakonitosti posamičnih dejanj, s katerimi se posega v ustavne pravice posameznika, po določbi drugega odstavka 157. člena Ustave odloča (če ni zagotovljeno drugo sodno varstvo) pristojno sodišče v upravnem sporu. Zato Ustavno sodišče pri odločanju o ustavni pritožbi teh navedb ni moglo upoštevati.
4. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger